|  |
| --- |
| Tlačová správa |

**Hlavný zbierkový deň priniesol Bielej pastelke čiastku 260-tisíc eur**

**22. septembra sa v uliciach slovenských miest nachádzali dobrovoľníci verejnej zbierky Biela pastelka, aby hovorili nielen o každodennosti so zrakovým postihnutím, ale darcom za ich dobrovoľný príspevok venovali drevenú pastelku – symbol spolupatričnosti s ľuďmi nevidiacimi a slabozrakými.**

22. ročník verejnej zbierky Biela pastelka spojili organizátori, teda Únia nevidiacich a slabozrakých Slovenska (ÚNSS) s témou Braillovho písma. „Chceli sme upozorniť na dôležitosť hmatového písma v životoch ľudí so zrakovým postihnutím a priblížiť verejnosti jeho využívanie digitálnymi technológiami. Braillovo písmo považujeme za základnú gramotnosť ľudí so zrakovým postihnutím a aktuálny ročník verejnej zbierky nám tiež umožnil upozorniť na jeho chabé využívanie v praxi – predovšetkým v tovaroch a službách,“ hovorí Eliška Fričovská, PR manažérka ÚNSS.

Novinkou ročníka 2023 bola tiež možnosť prispieť na konto verejnej zbierky bezhotovostne prostredníctvom terminálov. „Vďaka spolupráci s ČSOB bankou mali vybrané tímy k dispozícii platobný terminál, takže darcovia mohli prispieť aj bezhotovostne. Terminály boli tiež súčasťou našich eventov v mestách Nitra, Košice, Prešov a Bratislava. Sme veľmi radi, že zbierka tohto roku vstúpila i do bezhotovostného sveta,“ povedala Tatiana Winterová, riaditeľka ÚNSS.

Komunikačnú kampaň pripravila košická agentúra Promiseo. „Opäť bolo pre nás dôležité pracovať s témou, ktorá je aktuálna a často sa objavuje v rôznych médiách. A to, že existujú veci, pamiatky, ktoré by mal človek aspoň raz za život vidieť a navštíviť, je vlastne aktuálne stále. Preto sme sa rozhodli spracovať to a zakomponovať do toho motív predstavivosti, ktorý je blízky každému. Avšak ostať iba pri predstavivosti a opisoch nám nestačilo. Využili sme umelú inteligenciu, predstavy nevidiacich zhmotnili a ukázali ich v spote. Zadefinovali sme si vizualitu kampane, ktorá sa následne odrážala v každom jednom príspevku na sociálnych sieťach. Na reakciách sme videli, že to ľudí zaujalo a dúfali sme, že to potvrdí aj celkový výnos. Musím povedať, že finálna čiastka nás opäť milo prekvapila. Pretože, ak pracujete na nejakej kampani niekoľko mesiacov, zrazu kampaň vypustíte do sveta a vidíte, že funguje, je to to najkrajšie, čo na našej práci existuje. A kampaň pre Bielu pastelku robí celý tím s najväčším odhodlaním a chuťou prekonávať každoročný výnos, pretože nás teší, ak môžeme našou prácou pomáhať,“ povedala Andrea Liszkai, kreatívna riaditeľka agentúry Promiseo.

Kvalitná kampaň, nadšení dobrovoľníci, množstvo zapojených škôl a chuť robiť niečo pre iných sa aj tohto roku výrazne podpísali na výbornom výsledku 22. ročníka verejnej zbierky Biela pastelka. Výnos hlavného zbierkového dňa dosiahol čiastku 260 104,72 €. Len pre porovnanie – uplynulý zbierkový ročník organizátori uzavreli sumou 258 334,26 €.

„Rada by som sa poďakovala všetkým darcom, ktorí sa rozhodli prispieť. Veľmi si ich podporu vážime. Zároveň moje ďakujem patrí i všetkým partnerom, dobrovoľníkom, pedagógom a kolegom, vďaka ktorým sa môžeme tešiť z tohto krásneho výsledku,“ konštatuje T. Winterová.

Na zbierkové konto možno naďalej prispievať formou SMS v hodnote 2 €, vkladom na účet SK23 1111 0000 0014 3025 8006 alebo online darom prostredníctvom webovej stránky [bielapastelka.sk](https://bielapastelka.sk/chcem-darovat/). Definitívnu bodku za 22. ročníkom VZ Biela pastelka dá až 31. december, kedy sa aktuálny ročník oficiálne končí.

# -------------------------------

**Kontakt:**

Eliška Fričovská, PR manažérka ÚNSS

Mob.: 0911 496 629

e-mail: [fricovska@unss.sk](mailto:fricovska@unss.sk)

[www.unss.sk](http://www.unss.sk)

**Únia nevidiacich a slabozrakých Slovenska** (ÚNSS) je občianske združenie, ktorého členmi sú nevidiaci a slabozrakí ľudia, ich priaznivci, priatelia a rodičia. V súčasnosti má takmer 2 700 členov združených v 50 základných organizáciách. Svoje služby, poradenstvo a aktivity poskytuje ľuďom so zrakovým postihnutím v každom kraji Slovenska bezplatne. Únia nevidiacich a slabozrakých Slovenska vznikla v roku 1990. Patrí k najväčším a najstarším občianskym združeniam v Slovenskej republike. [www.unss.sk](http://www.unss.sk)